Súradnice: 48°14′48″S 19°54′46″V﻿ / ﻿48,2467°S 19,9129°V﻿ / 48.2467; 19.9129

**Vidoslavský potok** je potok v regióne Poiplie na území obcí Čamovce a Šurice v okrese Lučenec v Banskobystrickom kraji. Nachádza sa v geomorfologickom celku Cerová vrchovina, v geomorfologickom podcelku Hajnáčska vrchovina. Je ľavostranným prítokom Čamovského potoka a má dĺžku 3,6 km. Je vodným tokom VI. rádu.

Prameň
------

Pramení v 246 m n. m. na obecnej hranici obcí Čamovce a Šurice v juhovýchodnej časti územia obce Čamovce, v extraviláne východne od poľa *Čurgovská stráň* v Čamovciach alebo v extraviláne južne od lesa a pasienka *Fiľakovské zeme* v Šuriciach.

Opis toku
---------

Od prameňa tečie juhovýchodnou časťou územia obce Čamovce sledujúc hranicu medzi obcami Čamovce a Šurice, preteká lesným a poľnohospodárskym extravilánom, v 234 m n. m. opúšťa priebeh obecnej hranice a vteká na územie obce Čamovce, v 221 m n. m. ľavým brehom obmýva osadu *Vidoslav* v obci Čamovce, v 213 m n. m. vteká z územia obce Čamovce na územie obce Šurice a hneď v 212 m n. m. podteká štátnu cestu z Čamoviec do Šuríc, v 210 m n. m. na území obce Šurice ústi do Čamovského potoka ako jeho ľavostranný prítok. *Vidoslavský potok* nemá významnejšie prítoky.

Pôvod názvu
-----------

Motivantom názvu vodného toku *Vidoslavský potok* na území obcí Čamovce a Šurice v období pomenovacieho procesu bol názov samoty *Vidoslav* v Čamovciach, popri ktorej vodný tok preteká.*Vidoslav*, v ženskom gramatickom rode *Vidoslava*, je staroslovanské osobné meno s pôvodným významom – želaním, aby nositeľ mena *bol slávny, šíril dobrú povesť svojho rodu*. Značná časť geografických názvov Slovenska má svoj pôvod v osobných menách a tieto majú na skúmanie počiatkov osídlenia a s tým súvisiacich vzťahov osobitný význam, ak ich pomenovací proces prebehol v predkresťanskom období. Toponymum *Vidoslav* patrí do takejto skupiny názvov, ktorých osobné mená slúžiace za základ geografického názvu sa v slovenskom prostredí do dnešných časov ako aktívne funkčné pomenovanie osôb už nedochovalo; svedectvo o ich niekdajšom aktívnom fungovaní sprostredkúvajú okrem vzácnych zriedkavých písomných dokumentov aj vybrané slovenské geografické názvy. Z toponyma *Vidoslav* rozšírením o formant *-ský* bolo utvorené dvojčlenné hydronymum atributívneho typu (dvojčlenný determinatívny názov so zhodou) zložený z prídavného mena a z podstatného mena v podobe *Vidoslavský potok* ako súčasť veľmi početnej skupiny názvov v slovenskej toponymii, najmä hydronymii. Názov samoty *Vidoslav* v Čamovciach (predtým hospodárstvo jednotného roľníckeho družstva) bol štandardizovaný v roku 1981. Názov vodného toku *Vidoslavský potok* bol štandardizovaný v roku 1992. V priestore slovenskej hydronymie potokov hydronymum *Vidoslavský potok* je jedinečným hydronymom (apríl 2022).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2022-04-25.
2. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-04-28]
3. ↑  Priebeh vodného toku Vidoslavský potok v Základnej báze údajov geografického informačného systému ZB GIS. Dostupné on-line na  [cit. 2022-04-28].
4. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 11, 97, 186, 190. 079-902-87 NVA
5. ↑  Geografické názvy okresu Lučenec A25. Geografické názvoslovné zoznamy OSN ČSFR. Bratislava: Slovenský úrad geodézie a kartografie, P-306/1992 z 11.8.1992. 93 s. S. 22, 60, 83. ISBN 80-900509-7-2
6. ↑  Rudolf Krajčovič. *Živé kroniky slovenských dejín skryté v názvoch obcí a miest*. 1. vyd. Bratislava : Literárne informačné centrum, 2005. 230 s. ISBN 80-224-0480-2. S. 82, 85, 93, 94, 103, 106.
7. ↑  HORŇANSKÝ, Imrich: O geografických názvoch z osobných mien so slovným základom chot-. In: Slovenská reč, 2018, roč. 83, č. 1, s. 35-46. ISSN 0037-6981.
8. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 24, 25, 26, 133, 134, 135.
9. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 2. Názvy sídelných geografických objektov. Slovenský úrad geodézie a kartografie, č. P-221/1981 z 9.9.1981, Kartografické informácie 11. 165 s. S. 156. Bratislava 1981. 79-906-81. [cit. 2022-04-29.]

  


| * z
* d
* u
Vodné toky v povodí Suchej |
| --- |
| *Suchá* → *Ipeľ* → *Dunaj* |
| Vodné toky | 
* **Belina**
* Biskupický potok
* Bolín
* Čamovský potok
* Čirinec
* Dolina
* Dubový potok
* Kamenistý potok
* Maštinský potok
* Mižerský potok
* Monický potok
* Pavlov potok
* Ploský potok
* Selčiansky potok
* Sladký potok
* Sokolí potok
* Stojná
* **Suchá**
* Šávoľský potok
* Šiatorský potok
* Šťavica
* Vaľkovský potok
* Vatín
* Vidoslavský potok
* Zalužiansky potok

 |
| Vodné plochy | 
* Vodná nádrž Ožďany
* Vodná nádrž Veľké Dravce

 |